मारिया अन्तिम आठमा
जर्मनीकी ३४ वर्षीया तात्जन मारियाले आइतबार विम्बल्डन टेनिसको महिला एकलमा पहिलोपल्ट अन्तिम आठको यात्रा तय गरेकी छन् ।
लन्डन — जर्मनीकी ३४ वर्षीया तात्जन मारियाले आइतबार विम्बल्डन टेनिसको महिला एकलमा पहिलोपल्ट अन्तिम आठको यात्रा तय गरेकी छन् ।उनले १२ औं वरीयताप्राप्त जेलेना ओस्टापेन्कोलाई तीन सेट चलेको कडा प्रतिस्पर्धात्मक खेलमा पराजित गरिन् । दोस्र्रो सेटमा दुई म्याच प्वाइन्टमा जोगिएकी मारिया ४–६, ६–३, ६–४ ले विजयी रहिन् । एक सेटले पछाडि रहेको स्थिति उल्टाएकी १ सय ३ औं वरीयताकी मारियाले आफ्नो जित अविश्वसनीय रहेको बताइन् । उनले भनिन्, ‘केहीलाई मेरो खेलमाथि विश्वास छ, त्यसैले पनि म राम्रो खेलिरहेकी छु ।’ दुई छोरीकी आमा मारियाले यसअघि केही समय टेनिसबाट विश्राम लिएकी थिइन् । महिलाकै अर्को खेलमा मारिया बुज्कोभाले फ्रान्सकी क्यारोलिन गार्सियालाई सोझो दुई सेटमा पराजित गरिन् । पहिलो सेटमा कडा चुनौती सामना गर्नुपरेकी २३ वर्षीया चेक खेलाडी बुज्कोभाले खेल भने ७–५, ६–२ ले पराजित गरिन् र अन्तिम आठमा प्रवेश गर्न सफल रहिन् । उनी ग्रान्ड स्लाम प्रतियोगिताको क्वाटरफाइनल पुगेको यो पहिलोपल्ट हो । त्यसअघि शनिबार रातिको खेलमा विजयी रहेर राफेल नडालले अन्तिम १६ को यात्रा तय गरेका छन् । उनले इटालीका लोरेन्जो सोनेगोलाई सजिलै ६–१, ६–२, ६–४ ले पराजित गरे । कीर्तिमान २२ ग्रान्ड स्लाम उपाधि विजेता रहेका नडालले दुई पटक विम्बल्डन जितेका छन् । अब उनले नेदरल्यान्ड्सका बोटिक भानको सामना गर्नेछन् । अर्को प्रमुख खेलमा निक क्रिगोसले स्टेफानोस सिसिपासलाई चार सेटको कडा प्रतिस्पर्धामा हराए । निकै तनावपूर्ण साबित खेलमा क्रिगोसले चौथो वरीयताप्राप्त ग्रिक खेलाडीलाई ६–७, ६–४, ६–३, ७–६ ले पराजित गरे । खेलका क्रममा दुवै खेलाडीलाई खराब व्यवहारका कारण कोर्टमै चेतावनीसमेत दिइएको थियो । सेन्टर कोर्टको सय वर्षविम्बल्डनले आइतबार सेन्टर कोर्टको सय वर्ष विशेष कार्यक्रमसहित मनाएको छ । त्यसक्रममा सांगीतिक कार्यक्रम पनि राखिएको थियो । त्यस्तै त्यस अवसरमा प्रतियोगिताका पूर्वविजेताहरूले परेडमा भाग लिए । पुरुषतर्फ आठपल्टको विजेता रोजर फेडेररले आफ्नो इच्छा सेन्टर कोर्टमा फेरि खेल्ने रहेको बताए । उनी घुँडाको चोटका कारण यसपल्ट पनि विम्बल्डनमा खेलिरहेका छैनन् । अहिलेसम्म संन्यास घोषणा पनि नगरेका ४० वर्षीय फेडेररले भने, ‘सेन्टर कोर्टमा खेल्न पाउनु नै आफैमा ठूलो हो र म आफैं पनि यहाँ खेल्न पाएकोमा भाग्यमानी छु । पूर्व च्याम्पियनहरूका यो भेला पनि ऐतिहासिक रह्यो ।’त्यस अवसरमा विम्बल्डनका प्रशंसक क्लिफ रिचार्ड तथा बेलायती गायिका फ्रेया रिडिङ्सले आफ्नो प्रस्तुति दिएका थिए । दर्शकदीर्घामा पनि अधिकांश परिचित अनुहारको उपस्थिति थियो । कार्यक्रममा आउन नसक्ने मध्ये एक नौपल्टका महिला विजेता मार्टिना नाभ्रातिलोभाले आफू निराश रहेको बताएकी छन् । उनले ट्विट गर्दै कार्यक्रममा कोभिड संक्रमणका कारण आउन नसकेको बताएकी छन् ।